《历游三山大悲诸寺》
清代·鲍之钟

山深趣不穷，寺古荒亦妙。我来值秋晚，霜叶红如烧。

径曲遂幽寻，峰明宜远眺。坡陀上下竺，历落东西庙。

白塔出青林，红亭围碧沼。苍黄非一状，岩壑各争峭。

崦外递钟声，云中闻语笑。兴余留不尽，佳处求其要。

返景入空林，濛濛子规叫。

作者简介：鲍之钟（1740-1802），清诗人。字论山，一字礼凫，号雅堂，丹徒人。鲍皋之子。乾隆下江南，之钟献诗赋，召试第一，授内阁中书。乾隆三十四年(1769)进士及第，历充广东乡试副考官，升户部郎中。居官以风骨闻。为权臣和珅所压，浮沉郎署。好拔引寒俊。流连诗酒以终。之钟诗有家法，父为“京口三诗人”之一。官京师时，与洪亮吉、吴锡麒、赵怀玉唱酬最多，法式善称为“诗龛四友”。著有《论山诗稿》、《山海经韵语》。